**Vörösmarty Mihály:**

**Szép Ilonka**

* műfaja: **elbeszélő költemény** vagy **románc**
* **románc**: Egy lírai témát mutat be epikus formában. Sok párbeszéd jellemzi. Előadásmódja a [balladáéhoz](https://hu.wikipedia.org/wiki/Ballada) hasonlít. Soha nem tragikus végű, de a befejezés lehet szomorú, végződhet halállal is. A befejezés csattanószerű vagy valamilyen tanulság.

A költemény egy tragikus szerelmi történetet mesél el.

**Cselekménye**: Mátyás király a vértesi erdőben vadászik, ahol vad helyett Szép Ilonkára bukkan, aki az apjával, az ősz Peterdivel élnek ketten az erdő mélyén. A vadászt megvendégelik az erdei házukban – nem is sejtik, hogy a király a vadász.

Ilonka beleszeret a vadászba, aki távozáskor meghívja Peterdiéket Budára magához. Ők el is fogadják a meghívást. Budán viszont kiderül számukra is, hogy nem egy egyszerű vadászt, hanem a királyt vendégelték meg. Ilonka szívében egy világ dől össze – hiszen ő beleszeretett abba a vadászba. Bánatában élete virága elhervadt – meghalt.

*„Herdvadása liliomhullás volt”*

**Szereplők**: *Mátyás király* (vadász álruhában), *Szép Ilonka*, *Peterdi* – Szép Ilonka idős apja

**Helyszín***: vértesi erdő, Buda*

**A történet 3 egységre osztható:**

1. *az erdőben a vadász megpillantja a pillangót kergető lányt*
2. *Peterdi háza*
3. *Budán kiderül a vadász kiléte – Szép Ilonka összeomlik – hiszen a király soha nem lehet az övé*

**Vörösmarty Mihály:**

**Szózat**

A **Szózat** buzdítás, felszólítás, egy felhívás a magyar nemzethez.

**A magyarok második himnusza! /Himnusz párverse/**

**Műfaja**: ***óda*** (magasztos hangú költemény)

**1836**- íródott a költemény, abban az időben, amikor a Habsburg-udvar erőszakkal feloszlatta a pozsonyi országgyűlést.

*Vörösmarty* ***célja*** *a verssel, hogy figyelmeztesse az embereket a hazaszeretet fontosságára.*

**14 strófa, mindegyik 4 soros.**

**Egressy Béni** zenésítette meg.

A költemény 1-2 versszaka felszólítással indul, melyben a költő a magyar nemzetet szólítja fel cselekvésre a magyarság megőrzése érdekében.

A Himnusszal ellentétben itt nem Istentől kér segítséget.

3-5. strófa: múlt dicső eseményei: honfoglalás, Hunyadi hőstettei

6-7. strófa: bizakodik, hisz a magyar a sok csata ellenére továbbra is erős nép. Egyre zaklatottabb a vers /élet vagy halál -választás/

8-9. strófa: reményteljes – a küzdés nem lehet hiábavaló

10-12. strófa: választást ajánl: jöhet a jobb kor, de a nemzet pusztulása is. A változás az emberektől függ. Végül mégis bizakodó.

13-14. strófa: Visszatér a jelenbe. Felszólítással ér véget a vers: a hazához ragaszkodni kell!

**SZÓZAT**

Hazádnak rendületlenűl
Légy híve, oh magyar;
Bölcsőd az s majdan sírod is,
Mely ápol s eltakar.

A nagy világon e kivűl
Nincsen számodra hely;
Áldjon vagy verjen sors keze;
Itt élned, halnod kell.

Ez a föld, melyen annyiszor
Apáid vére folyt;
Ez, melyhez minden szent nevet
Egy ezredév csatolt.

Itt küzdtenek honért a hős
Árpádnak hadai;
Itt törtek össze rabigát
Hunyadnak karjai.

Szabadság! itten hordozák
Véres zászlóidat,
S elhulltanak legjobbjaink
A hosszu harc alatt.

És annyi balszerencse közt,
Oly sok viszály után,
Megfogyva bár, de törve nem,
Él nemzet e hazán.

S népek hazája, nagy világ!
Hozzád bátran kiált:
"Egy ezredévi szenvedés
Kér éltet vagy halált!"

Az nem lehet hogy annyi szív
Hiában onta vért,
S keservben annyi hű kebel
Szakadt meg a honért.

Az nem lehet, hogy ész, erő,
És oly szent akarat
Hiába sorvadozzanak
Egy átoksúly alatt.

Még jőni kell, még jőni fog
Egy jobb kor, mely után
Buzgó imádság epedez
Százezrek ajakán.

Vagy jőni fog, ha jőni kell,
A nagyszerű halál,
Hol a temetkezés fölött
Egy ország vérben áll.

S a sírt, hol nemzet sűlyed el,
Népek veszik körűl,
S az ember millióinak
Szemében gyászköny űl.

Légy híve rendületlenűl
Hazádnak, oh magyar:
Ez éltetőd, s ha elbukál,
Hantjával ez takar.

A nagy világon e kivűl
Nincsen számodra hely;
Áldjon vagy verjen sors keze:
Itt élned, halnod kell.

**1836**